CELEX: 32021R1096
Language: fi
Date: 2021-04-21 00:00:00
Title: Komission delegoitu asetus (EU) 2021/1096, annettu 21 päivänä huhtikuuta 2021, Euroopan parlamentin ja neuvoston asetuksen (EU) 2019/787 muuttamisesta sekoitteiden (blend) merkintöjä koskevien säännösten osalta

6.7.2021   
               
               
                  FI
               
               
                  Euroopan unionin virallinen lehti
               
               
                  L 238/1
               
            
         KOMISSION DELEGOITU ASETUS (EU) 2021/1096,
         annettu 21 päivänä huhtikuuta 2021,
         Euroopan parlamentin ja neuvoston asetuksen (EU) 2019/787 muuttamisesta sekoitteiden (blend) merkintöjä koskevien säännösten osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tislattujen alkoholijuomien määritelmistä, kuvauksesta, esittelystä ja merkinnöistä, tislattujen alkoholijuomien nimien käytöstä muiden elintarvikkeiden esittelyssä ja merkinnöissä, tislattujen alkoholijuomien maantieteellisten merkintöjen suojaamisesta, maatalousperäisen etyylialkoholin ja maatalousperäisten tisleiden käytöstä alkoholijuomissa ja asetuksen (EY) N:o 110/2008 kumoamisesta 17 päivänä huhtikuuta 2019 annetun Euroopan parlamentin ja neuvoston asetuksen (EU) 2019/787 (1) ja erityisesti sen 50 artiklan 3 kohdan,
         sekä katsoo seuraavaa:
         
                     (1)
                  
                  
                     Asetuksella (EU) 2019/787 on muotoiltu pitkälti uudelleen tietyt sellaisten tislattujen alkoholijuomien ja elintarvikkeiden valmistus- ja merkintäsäännökset, joiden valmistuksessa on käytetty ainesosina tislattuja alkoholijuomia.
                  
               
                     (2)
                  
                  
                     Erityisesti asetuksen (EU) 2019/787 13 artiklan 3 kohdassa laajennetaan sellaisten sekoitusten (mixture) merkintäsäännökset, joiden tuloksena syntyy tislattuja alkoholijuomia, jotka eivät täytä minkään tislattujen alkoholijuomien luokan vaatimuksia, sekoitteisiin (blend), jotka ovat peräisin eri maantieteellisiin merkintöihin kuuluvien tislattujen alkoholijuomien yhdistelmästä tai maantieteellisiin merkintöihin kuuluvien tislattujen alkoholijuomien ja sellaisten tislattujen alkoholijuomien yhdistelmästä, jotka eivät kuulu mihinkään maantieteelliseen merkintään.
                  
               
                     (3)
                  
                  
                     Asetuksen (EU) 2019/787 liitteessä I olevassa yhdessä tai useammassa tislattujen alkoholijuomien luokassa säädetyt viralliset nimet tai yksi tai useampi tislattujen alkoholijuomien maantieteellinen merkintä voidaan näin ollen mainitun asetuksen 13 artiklan 3 kohdan mukaan ilmoittaa vain, jos ne esiintyvät ainoastaan alkoholiainesosien luettelossa, joka esitetään samassa visuaalisessa kentässä kuin tislatun alkoholijuoman virallinen nimi. Tämä merkitsee, että sitä tislattujen alkoholijuomien luokkaa, johon kyseisen säännöksen soveltamisalaan kuuluva sekoite (blend) kuuluu, ei voida käyttää sekoitteen virallisena nimenä. Ainoa kyseisessä artiklassa säädetty poikkeus koskee sekoitteita (blend), jotka on tehty tislatuista alkoholijuomista, jotka kuuluvat samaan maantieteelliseen merkintään, ja sekoitteita (blend), joissa mikään tislatuista alkoholijuomista ei kuulu mihinkään maantieteelliseen merkintään. Näiden sekoitteiden (blend) osalta tämä tarkoittaa, että niiden virallisena nimenä voidaan käyttää kyseistä tislattujen alkoholijuomien luokkaa sekoitteen kuvauksessa, esittelyssä ja merkinnöissä.
                  
               
                     (4)
                  
                  
                     Asetuksen (EU) 2019/787 3 artiklan 11 ja 12 alakohdassa säädettyjen määritelmien mukaan sekoitteet (blend) ovat kuitenkin kahden tai useamman sellaisen samaan luokkaan kuuluvan tislatun alkoholijuoman yhdistelmä, joiden koostumukset ovat erotettavissa toisistaan vain vähän. Tällä tavoin valmistettu tislattu alkoholijuoma kuuluu sen vuoksi väistämättä samaan tislatun alkoholijuoman luokkaan kuin alkuperäiset tislatut alkoholijuomat ennen sekoittamista. Mainitun asetuksen 10 artiklan 2 kohdassa säädetään, että sellaisen tislatun alkoholijuoman, joka on jonkin mainitun asetuksen liitteessä I olevan tislattujen alkoholijuomien luokan osalta vahvistettujen vaatimusten mukainen, virallisena nimenä on käytettävä tämän luokan nimeä. Tämän vaatimuksen mukaisesti kaikki sekoitteet (blend), eivät ainoastaan mainitun asetuksen 13 artiklan 3 kohdan neljännen alakohdan nojalla poikkeuksen saaneet sekoitteet, saavat käyttää virallisena nimenä sen luokan nimeä, johon ne kuuluvat.
                  
               
                     (5)
                  
                  
                     Sen vuoksi, jotta voidaan korjata epäjohdonmukaisuus niiden sekoitteita (blend) koskevien merkintävelvoitteiden välillä, jotka johtuvat toisaalta asetuksen (EU) 2019/787 10 artiklan 2 kohdasta ja toisaalta 13 artiklan 3 kohdasta, ja turvata tislattujen alkoholijuomien valmistajien oikeusvarmuus sekä oikeutettu kuluttajavalistus, on aiheellista selventää merkintäsäännöksiä, joita sovelletaan sekoitteisiin (blend), mukaan lukien sekoitteet, jotka ovat peräisin eri maantieteellisiin merkintöihin kuuluvien tislattujen alkoholijuomien yhdistelmästä tai maantieteellisiin merkintöihin kuuluvien tislattujen alkoholijuomien ja sellaisten tislattujen alkoholijuomien yhdistelmästä, jotka eivät kuulu mihinkään maantieteelliseen merkintään. On myös tarpeen muuttaa mainitun asetuksen 3 artiklan 3 alakohtaa ja 10 artiklan 7 kohtaa, joissa viitataan kyseisiin erityisiin merkintäsäännöksiin.
                  
               
                     (6)
                  
                  
                     Sen vuoksi asetusta (EU) 2019/787 olisi muutettava.
                  
               
                     (7)
                  
                  
                     Tätä asetusta olisi asetuksen (EU) 2019/787 51 artiklan 3 kohdan mukaisesti ja sääntelytyhjiön välttämiseksi sovellettava takautuvasti 25 päivästä toukokuuta 2021,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetus (EU) 2019/787 seuraavasti:
            
                        1)
                     
                     
                        Korvataan 3 artiklan 3 alakohta seuraavasti:
                        
                                    ”3)
                                 
                                 
                                    ’viittauksella’ liitteessä I olevissa tislattujen alkoholijuomien luokissa säädettyyn yhteen tai useampaan viralliseen nimeen tai yhteen tai useampaan tislattujen alkoholijuomien maantieteellisiin merkintöihin tehtyä suoraa tai välillistä viittausta, joka on muu kuin yhdistetyssä ilmaisussa tai 13 artiklan 2–4 kohdassa tarkoitetuissa ainesosaluetteloissa oleva maininta, seuraavien kuvauksessa, esittelyssä tai merkinnöissä:
                                    
                                                a)
                                             
                                             
                                                muu elintarvike kuin tislattu alkoholijuoma; tai
                                             
                                          
                                                b)
                                             
                                             
                                                tislattu alkoholijuoma, joka on liitteessä I olevien luokkien 33–40 vaatimusten mukainen;”
                                             
                                          
                              
                  
                        2)
                     
                     
                        Korvataan 10 artiklan 7 kohdan ensimmäinen alakohta seuraavasti:
                        
                                    ”7.
                                 
                                 
                                    Tämän artiklan 2 kohdassa tarkoitettujen virallisten nimien tai maantieteellisten merkintöjen käyttö on kiellettyä minkä tahansa sellaisen juoman kuvauksessa, esittelyssä tai merkinnöissä, joka ei ole liitteessä I olevassa asianomaisessa luokassa vahvistettujen vaatimusten mukainen tai asianomaisen maantieteellisen merkinnän vaatimusten mukainen, sanotun kuitenkaan rajoittamatta 11 ja 12 artiklan ja 13 artiklan 2–4 kohdan soveltamista. Kieltoa sovelletaan myös tällaisten virallisten nimien tai maantieteellisten merkintöjen käyttöön yhdessä sellaisten sanojen tai ilmaisujen kuin ”kaltainen”, ”tyyppinen”, ”tyylinen”, ”tapaan valmistettu”, ”makuinen” kanssa tai muiden samanlaisten ilmaisujen kanssa.”
                                 
                              
                  
                        3)
                     
                     
                        Muutetaan 13 artikla seuraavasti:
                        
                                    a)
                                 
                                 
                                    Korvataan 3 kohta seuraavasti:
                                    
                                                ”3.
                                             
                                             
                                                Jos kyseessä on sekoitus (mixture), liitteessä I olevassa yhdessä tai useammassa tislattujen alkoholijuomien luokassa säädetyt viralliset nimet tai yksi tai useampi tislattujen alkoholijuomien maantieteellinen merkintä voidaan ilmoittaa vain, jos ne esiintyvät ainoastaan alkoholiainesosien luettelossa, joka esitetään samassa visuaalisessa kentässä kuin tislatun alkoholijuoman virallinen nimi.
                                             
                                          Ensimmäisessä alakohdassa tarkoitetussa tapauksessa alkoholiainesosien luetteloon on liitettävä ainakin yksi 10 artiklan 6 kohdan e alakohdassa tarkoitetuista ilmaisuista. Sekä alkoholiainesosien luettelo että siihen liitetty ilmaisu on esitettävä samassa visuaalisessa kentässä kuin sekoituksen (mixture) virallinen nimi samanlaisin ja samanvärisin kirjaimin käyttäen samaa kirjasinlajia ja kirjasinkokoa, joka voi olla enintään puolet virallisessa nimessä käytetystä kirjasinkoosta.
                                    Lisäksi kunkin alkoholiainesosan osuus on ilmaistava alkoholiainesosien luettelossa ainakin kerran prosenttiosuutena käytettyjen määrien mukaisessa alenevassa järjestyksessä. Tämä osuus vastaa kyseisen ainesosan puhtaan alkoholin tilavuuden prosenttiosuutta sekoituksen (mixture) puhtaan alkoholin kokonaistilavuudesta.”
                                 
                              
                                    b)
                                 
                                 
                                    Lisätään kohta seuraavasti:
                                    
                                                ”3
                                             
                                             
                                                a. Kun kyseessä on sekoite (blend), tislatulla alkoholijuomalla on oltava liitteessä I olevassa asiaankuuluvassa tislattujen alkoholijuomien luokassa säädetty virallinen nimi.
                                                Jos kyseessä on sekoite (blend), joka on peräisin eri maantieteellisiin merkintöihin kuuluvien tislattujen alkoholijuomien yhdistelmästä tai maantieteellisiin merkintöihin kuuluvien tislattujen alkoholijuomien ja sellaisten tislattujen alkoholijuomien yhdistelmästä, jotka eivät kuulu mihinkään maantieteelliseen merkintään, sovelletaan seuraavia edellytyksiä:
                                                
                                                            a)
                                                         
                                                         
                                                            sekoitteen (blend) kuvauksessa, esittelyssä tai merkinnöissä voidaan esittää liitteessä I esitetyt viralliset nimet tai sekoitettuja tislattuja alkoholijuomia vastaavat maantieteelliset merkinnät edellyttäen, että nämä nimet esitetään
                                                            
                                                                        i)
                                                                     
                                                                     
                                                                        yksinomaan luettelossa, johon sisältyvät kaikki sekoitteen (blend) alkoholiainesosat, samanlaisin ja samanvärisin kirjaimin käyttäen samaa kirjasinlajia ja kirjasinkokoa, joka voi olla enintään puolet virallisessa nimessä käytetystä kirjasinkoosta; ja
                                                                     
                                                                  
                                                                        ii)
                                                                     
                                                                     
                                                                        ainakin kerran samassa visuaalisessa kentässä kuin sekoitteen (blend) virallinen nimi;
                                                                     
                                                                  
                                                      
                                                            b)
                                                         
                                                         
                                                            alkoholiainesosien luetteloon on liitettävä ainakin yksi 10 artiklan 6 kohdan d alakohdassa tarkoitetuista ilmaisuista;
                                                         
                                                      
                                                            c)
                                                         
                                                         
                                                            kunkin alkoholiainesosan osuus on ilmaistava alkoholiainesosien luettelossa ainakin kerran prosenttiosuutena käytettyjen määrien mukaisessa alenevassa järjestyksessä. Tämä osuus vastaa kyseisen ainesosan puhtaan alkoholin tilavuuden prosenttiosuutta sekoitteen (blend) puhtaan alkoholin kokonaistilavuudesta.”
                                                         
                                                      
                                          
                              
                  
         
            2 artikla
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 25 päivästä toukokuuta 2021.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 21 päivänä huhtikuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 130, 17.5.2019, s. 1.